**Vejledning af 1. juli 2023 om ansættelses- og aflønningsforhold**

**for studenterundervisere.**

Studenterundervisere omfatter studerende, der ansættes som undervisningsassistenter, instruktorer, hjælpelærere, studentermedhjælpere og studenterstudievejledere ved universiteterne og de i cirkulæret nævnte uddannelsesinstitutioner under Kulturministeriet samt demonstratorer og præparatfremstillere ved de sundhedsvidenskabelige fakulteter.

De nærmere regler om ansættelse af studenterundervisere findes for tiden i:

Lønvilkår mv.

* Finansministeriets cirkulære af 17. januar 2001 om timelønnet undervis­ning og
* Finansministeriets cirkulære af 24. marts 2023 om overenskomst for studenterundervisere ved universiteter mv.

Forhandlingsberettiget organisation

* Studenterundervisernes Landsforbund.

OPGAVER OG KVALIFIKATIONSKRAV

Undervisningsassistenter varetager selvstændigt undervisningsopgaver eller undervisning, der supplerer undervisning på adjunkt-, lektor- eller professorniveau eller tilsvarende niveau. Ansættelse som undervisningsassistent forudsætter normalt et fagligt niveau svarende til kandidatniveau, som også kan opnås på anden måde end ved kandidateksamen. Instituttet vurderer, hvorvidt ansøgeren har de forudsatte faglige kvalifikationer for at varetage stillingen.

Instruktorer og hjælpelærere varetager opgaver, der supplerer undervisning på adjunkt-, lektor- eller professorniveau eller tilsvarende niveau. Ansættelse som instruktor eller hjælpelærer forudsætter normalt, at den studerende har bestået de første 2 år af en relevant bacheloruddannelse eller tilsvarende niveau. Øvrige studerende kan ansættes, hvis instituttet vurderer, at den pågældende er fagligt kvalificeret til at varetage stillingen.

Studenterstudievejledere varetager i samarbejde med andre personalegrupper vejledningsopgaver i relation til studerende og potentielle studerende. Vejledningsopgaver omfatter efter instituttets nærmere bestemmelse bl.a. vejledning i optagelse af studerende, tilrettelæggelse af studieforløb, beskæftigelsesmuligheder, studieordning og eksamensregler, herunder dispensationer, meritoverførsler, studieophør, særlige beskæftigelsesmuligheder efter afsluttet uddannelse samt økonomiske og sociale forhold i forbindelse med uddannelsen. Studievejledningen omfatter endvidere deltagelse i studieorienterende møder arrangeret af de regionale studievalgs-centre.

Studentermedhjælpere varetager praktiske opgaver på studiesale, IT-rum, biblioteker mv., holder opsyn med samlinger mv. eller vedligeholder materiel, prøver mv. til brug i undervisning og forskning mv.

Demonstratorer bistår ved undervisningen på de medicinsk-anatomiske institutter på AU. Ansættelse forudsætter, at den studerende har bestået første år af en relevant bacheloruddannelse. Øvrige studerende kan ansættes, hvis instituttet vurderer, at den pågældende er fagligt kvalificeret til at varetage stillingen.

Præparatfremstillere arbejder med fremstilling, nummerering, beskrivelse, montering og vedligeholdelse af præparater til studiesamlinger mv. ved AU Health.

ANSÆTTELSESPERIODE

Studenterundervisere ansættes tidsbegrænset. Der er mulighed for forlæn­gelse af en tidsbegrænset ansættelse inden for rammerne af lov om tidsbegrænset ansættelse.

OPSLAG

Hvis stillingen er for en periode af mere end 1 år, skal der ske opslag af stillingen. Ansættelse uden opslag kan finde sted for en periode på op til 1 år.

TIMELOFT

Studenterundervisere ansættes i max. 780 arbejdstimer pr. år ("akademisk år", dvs. begyndende med efterårssemesteret). Timeloftet gælder også i tilfælde af flere samtidige ansættelser som studenterunderviser ved Aarhus Universitet.

Der kan ikke udbetales løn for mere end sammenlagt 780 arbejdstimer pr. år ved Aarhus Universitet. Ansættelse med mere end 780 arbejdstimer årligt kan ikke ske i henhold til timelønscirkulæret (cirkulære af 17. januar 2001 om timelønnet under­visning), men skal ske på kvotalønsbasis i henhold til de i vedkommende overens­komst mv. fastsatte bestemmelser herom.

Det konkrete timetal m.v. for studenterundervisere fastsættes for hvert semester inden for de aftalte rammer herfor.

ANSÆTTELSESKONTRAKT

Såfremt ansættelsen må påregnes at vare 2 måneder eller derover, skal der forud for ansættelsen træffes skriftlig aftale om ansættelsesvilkårene, herunder om arbejdets omfang og ansættelsesperiodens længde.

LØN.

Studenterundervisere vederlægges med timeløn for det præsterede antal arbejdsti­mer.

Timelønnen for studenterundervisere, der ansættes som undervisningsassistenter, udgør i grundbeløb pr. 31. marts 2012 226,95 kr. (ekskl. feriegodtgørelse) eller 262,20 kr. pr. 1. april 2023.

For studenterundervisere der ansættes som instruktorer og hjælpe­lærere samt demonstratorer er timelønnen i grundbeløb pr. 31. marts 2022 201,95 kr. (ekskl. feriegodtgørelse) eller 233,32 kr. pr. 1. april 2023.

For studenterundervisere der ansættes som studentermedhjælp er timelønnen i grundbeløb pr. 31. marts 2012 151,15 kr. (ekskl. feriegodtgørelse) eller 174,63 kr. pr. 1. april 2023.

Til studentermedhjælpere kan der ydes et pensionsgivende kvalifikationstillæg på 2,86 kr. pr. time, (pr. 31. marts 2012), hvilket pr. 1. april 2023 udgør 3,30 kr. såfremt de udfører særligt kvalificeret arbejde i forhold til det arbejde, som studentermedhjælp i almindelighed udfører.

For studenterundervisere der ansættes som studenterstudievejledere er timelønnen i grundbeløb pr. 31. marts 2012 179,93 kr. (ekskl. feriegodtgørelse) eller 207,88 kr. pr. 1. april 2023.

For studenterundervisere der ansættes som præparatfremstillere er timelønnen i grundbeløb pr. 31. marts 2012 175,11 kr. (ekskl. feriegodtgørelse) eller 202,31 kr. år pr. 1. april 2023.

For studentermedhjælpere der ansættes som demonstratorer er timelønnen i grundbeløb pr. 31. marts 2012 201,95 (ekskl. feriegodtgørelse) eller 233,32 kr. pr. 1. april 2023.

I det omfang der pålægges studenterundervisere ansat som undervisningsassisten­ter, instruktorer og hjælpelærere konfrontationstimer, yder der på bachelor, kandidat- og ph.d.-uddannelser betaling for 1,5 times forberedelsestid, således at der ydes betaling for i alt 2,5 arbejdstimer. I nogle tilfælde kan forbere­delsestiden efter aftale mellem universitetet og vedkommende forhandlingsberetti­gede organisation være nedsat eller bortfaldet.

I det omfang, der pålægges studenterundervisere ansat som undervisningsassistenter, instruktorer og hjælpelærere konfrontationstimer, hvor arbejdet består i at støtte og vejlede studerende med udgangspunkt i den ansattes personlige erfaringer med en metode eller et felt, tildeles der normalt 1 times forberedelse pr. undervisningstime.

Hvis undervisningssessionerne gentages inden for 2 uger, tildeles der fuld forberedelsestid til den første undervisningssession og halv forberedelsestid til de efterfølgende.

For opgavestillelse, der ikke indgår i den løbende undervisning, herunder eksamen­sopgaver, betales alene den for det pågældende fag fastsatte arbejdstimelønsats uden forberedelsestid. For opgaveretning ydes ligeledes den for det pågældende fag fastsatte arbejdstime­lønsats for den tid, der medgår til retning af opgaverne. Vederlaget omregnes på grundlag af særligt fastsatte normer til en betaling pr. opgave, opgavesæt el. lign.

For studenterundervisere, der er ansat i undervisningsassistentstillinger og som efter særlig tilladelse fungerer som eksaminator ydes der ved mundtlig eksamina­tion eksaminator pr. medgået time den for faget fastsatte arbejdstimelønsats med tillæg af den ovenfor nævnte forberedelsestid, dog for så vidt angår bachelor-, kandidat-, og ph.d.-uddannelser højst 60 minutter. Der ydes altid betaling for mindst 1 eksaminationstime. Vederlaget omregnes på grundlag af særligt fastsatte normer, der beregnes på grundlag af det gennemsnitlige tidsforbrug, således at normerne for timelønnede lærere er i overensstemmelse med normerne for fastan­satte lærere for opgaver i samme fag og på samme niveau.

For deltagelse i møder i kollegiale organer ydes der ikke særskilt betaling.

Eksempel på aflønning af studerende, der ansættes som instruktorer og hjælpelærere:

|  |  |  |  |
| --- | --- | --- | --- |
| NR. | Aktivitet | Norm (løntimer) | løn 31. marts 2012 niveau |
| 1 | Konfrontationstimer 1. hold(1 undervisningstime +1,5 times forberedelse) | 2,5 | 201,95 kr. pr. time/504,88 kr. pr. konfrontationstime |
| 2 | Konfrontationstimer efterfølgende hold(1 undervisningstime + 45 min. forberedelse) | 1,75 | 201,95 kr. pr. time/353,41 kr. pr. konfrontationstime |
| 3 | Instruktortime | 2 | 201,95 kr. pr. time/403,90 kr. pr. konfrontationstime |
| 4 | Opgaveretning | Jf. lokalt normkatalog | 201,95 kr. pr. time  |

1. Denne sats ydes ved den første undervisningssession. D.v.s. ved første hold ud af flere med samme undervisningsindhold og materiale.

2. Denne sats (kan) ydes ved efterfølgende undervisningssessioner med samme indhold (inden for 2 uger).

3. Denne sats ydes når instruktoren varetager undervisningslignende opgaver, uden forberedelse, ved at være til stede og hjælpe, vejlede, coache og besvare spørgsmål.

4. Ved opgaveretning betales timelønssatsen. Instituttet kan selv fastsætte normer for rettelse af opgaver f.eks. 1/3, hvilket giver instruktoren 20 min. til at rette en opgave og kr. 66,94 pr. opgave.

LØNUDBETALING

Studenterunderviseren udfylder ‑ efter nærmere aftale med studielederen ‑ timesed­ler, som fremsendes til instituttet. Hvis der er tale om en fast indberetning af timeløn, sendes der besked til HR på Fakultetet, som ekspederer lønnen. Hvis der er tale om løbende timesedler, ekspederer instituttet selv lønnen via SLS-webben.

PENSION

Universitetet indbetaler et pensionsbidrag på 1,78%. For lægestuderende indbetales pensionsbidrag til Lægernes Pensionskasse. For de øvrige indbetales pensionsbidraget til Akademikerpension.

For studerende, hvis studieretning som bachelor eller kandidat ville medføre indbetaling af pensionsbidraget til P+ efter overenskomst for akademikere i staten, bilag A, afsnit I og II, indbetaler ansættelsesmyndigheden pensionsbidraget til P+.

SYGDOM

Der ydes sædvanlig løn under sygdom. Løn under sygdom kan højst ydes i 3 måneder inden for 12 på hinanden følgende måneder. Sygdom kan kræves dokumenteret ved lægeattest.

Hvis den pågældende undervisningsassistent, instruktor eller hjælpelærer i ansættelsesperioden er fuldtidsbeskæftiget andetsteds eller inkl. beskæftigelsen i henhold til overenskomst for studenterundervisere har mere end fuld beskæftigelsesgrad, skal aflyste timer i videst muligt omfang søges læst senere og for de timer, der tidligere er betalt med sygeløn, ydes ikke ny betaling. Dette gælder dog ikke for studenterstudievejledere, demonstratorer, præparat­fremstillere og studentermedhjælpere.

GRAVIDITET, BARSEL OG ADOPTION

Der ydes løn under barsel og adoption efter de til enhver tid gældende regler for barsel og adoption (barselsaftalen). Dette gælder dog ikke for ansatte, der i ansættelsesperioden er fuldtidsbeskæftiget andetsteds.

For ansatte, der har beskæftigelse andetsteds, som er mindre end fuld beskæftigelse, ydes der løn under barsel og adoption. Dog maksimalt til fuld beskæftigelse (37 timer).

Derudover er det en betingelse for at opnå løn under barsel og adoption, at der ved ansættelsen er aftalt en ansættelsesperiode på 2 måneder eller derover eller et undervisningstimetal på 25 timer eller derover inden for et undervisningsår.

BARNS 1. OG 2. SYGEDAG

Universitetet kan give den ansatte hel eller delvis tjenestefrihed til pasning af et sygt barn på barnets 1. og 2. sygedag, når

* hensynet til barnets forhold gør dette nødvendigt,
* forholdene på tjenestestedet tillader det,
* barnet er under 18 år, og
* barnet er hjemmeværende.

Det er en betingelse for at opnå løn under barns 1. og 2. sygedag, at der ved ansættelsen er aftalt en ansættelsesperiode på 2 måneder eller derover eller et undervisningstimetal på 25 timer eller derover inden for et undervisningsår.

Den ansatte får en løn, der svarer til den løn, som den ansatte ville have fået under sygdom.

Ved misbrug kan ansættelsesmyndigheden inddrage adgangen til tjenestefrihed til barns 1. og 2. sygedag for den enkelte ansatte.

Hvis den pågældende undervisningsassistent, instruktor eller hjælpelærer har mere end fuld beskæftigelsesgrad, skal aflyste timer i forbindelse med pasning af sygt barn i videst muligt omfang gennemføres på et andet tidspunkt.

Ved misbrug kan universitetet inddrage adgangen til tjenestefrihed til barns 1. og 2. sygedag for den enkelte ansatte.

Fravær ved barns 1. og 2 sygedag skal registreres i universitetets fraværsregistreringssystem.

FERIEGODTGØRELSE

Til timelønningerne ydes en feriegodtgørelse på 12,5% af lønnen. Feriepengene indbetales løbende i forbindelse med aflønning for hver lønperiode. Medarbejderen kan se og hæve sine feriepenge på [www.borger.dk](http://www.borger.dk) cirka 3 hverdage efter indberetningen.

SÆRLIGE FERIEDAGE

Studenterundervisere er ikke omfattet af reglerne om særlige feriedage.

AFSKED

Ansættelsen ophører uden yderligere meddelelse herom ved udløbet af den periode, der er anført i ansættelsesbrevet.

Opsigelse kan fra studenterunderviserens side ske med en måneds varsel til udgangen af en måned. Der fremsendes skriftlig opsigelse til vedkommende studienævnssekretariat.

Opsigelse kan fra universitetets side ske med 2 måneders varsel til udgangen af en måned.

Eks.: En studenterunderviser ønskes opsagt ved udløbet af forårssemesteret 30. juni. Den endelige opsigelse skal derfor fremsendes og være SU i hænde senest 30. april. Forud for opsigelsen skal SU varsles, og der skal beregnes 14 dage til partshøring samt yderligere tid til administration og møder med SU. Med forbehold for eventuelle partsindvendinger og behandling heraf, bør varslingen derfor fremsendes ca. 1 måned før den endelige opsigelse.

For studenterstudievejledere, der ikke er omfattet af funktionærloven og som er ansat med en gennemsnitlig beskæftigelse på mindst 8 timer ugentligt, finder funktionærloven anvendelse.

GODTGØRELSE FOR DE FØRSTE 2 LEDIGHEDSDAGE

I forbindelse med ophør ved udløbet af den fastsatte ansættelsesperiode og ved
afsked fra universitetets side ydes der under visse betingelser den "fratrådte"
godtgørelse for de to første ledighedsdage.

For at universitetet skal betale de første 2 ledighedsdage skal den ”fratrådte” have haft et antal faktiske arbejdstimer, der svarer til fuld overenskomstmæssig arbejdstid i 2 uger (normalt 2 x 37 timer) hos samme arbejdsgiver inden for de sidste 4 uger før arbejdsophøret.

Godtgørelsen svarer som udgangspunkt til arbejdsløshedsdagpengene (pr. 1. januar
2023 911 kr. pr. dag for en fuldtidsforsikret). Henvendelse om udbetaling af
godtgørelsen sker til Administrationscenteret.